จับตา AJA คืนสังเวียนวันนี้ หลังถูกขึ้น SP นาน 4 เดือน!
ตลท.ปลดเครื่องหมาย SP หุ้น AJA วันนี้ หลังส่งงบการเงินไตรมาส 1-2 ครบทั้ง 2 ไตรมาส
29 ก.ย. 2560

สืบเนื่องจากกรณีที่ตลาดหลักทรัพย์แห่งประเทศไทย (ตลท.) ขึ้นเครื่องหมาย SP หลักทรัพย์ของ บริษัท เอเจ แอดวานซ์ เทคโนโลยี จำกัด (มหาชน) หรือ AJA ตั้งแต่วันที่ 16 พฤษภาคม 2560 เนื่องจากบริษัทไม่สามารถนำส่งงบการเงินไตรมาสที่ 1 และไตรมาสที่ 2 ปี 2560 ต่อตลาดหลักทรัพย์ฯ ภายในเวลาที่กำหนด
ล่าสุด บริษัทได้นำส่งงบการเงินดังกล่าวแล้ว โดยผู้สอบบัญชีมีข้อสังเกตเกี่ยวกับผลกระทบต่อกลุ่มบริษัทจากการเปลี่ยนแปลงทางการบัญชีเรื่องการตั้งค่าเผื่อหนี้สงสัยจะสูญและการรับรู้รายได้ดอกเบี้ย สรุปผลการดำเนินงานได้ดังนี้
– ไตรมาสที่ 1 ปี 2560 ขาดทุนสุทธิ 127 ล้านบาท
– ไตรมาสที่ 2 ปี 2560 ขาดทุนสุทธิ 101 ล้านบาท
– งวด 6 เดือนปี 2560 ขาดทุนสุทธิ 227 ล้านบาท
ทั้งนี้ ตลาดหลักทรัพย์ฯ ขอให้ผู้ลงทุนศึกษาข้อมูลดังต่อไปนี้ด้วยความระมัดระวังเพื่อประกอบการตัดสินใจลงทุน
(1) ข้อมูลในงบการเงินไตรมาสที่ 1 และไตรมาสที่ 2 ปี 2560
(2) คำชี้แจงข้อมูลในงบการเงินไตรมาสที่ 1 ปี 2560 ตามที่ตลาดหลักทรัพย์ฯ สอบถาม
(3) มติคณะกรรมการบริษัท เรื่องการเข้าทำสัญญาปรับโครงสร้างหนี้และทุน
อีกทั้งการสละสิทธิ์การจองซื้อหุ้นสามัญเพิ่มทุนในบริษัท เวนดิ้ง คอร์ปอเรชั่น จำกัด ซึ่งทำให้สิ้นสภาพจากการเป็นบริษัทย่อย โดยลดสัดส่วนการถือหุ้นจากเดิม 60.08% เหลือ 17.67%
อนึ่งราคาหุ้น AJA ก่อนถูกขึ้นเครื่องหมาย SP ในวันที่ 16 พฤษภาคม 2560 อยู่ที่ระดับ 1.18 บาท